Document ID: 32014R1342

KOMMISSIONENS FORORDNING (EU) Nr. 1342/2014
af 17. december 2014
om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag IV og V
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (1), særlig artikel 7, stk. 4, litra a), artikel 7, stk. 5, og artikel 14, stk. 2 og 4, og
ud fra følgende betragtninger:
(1)
Forordning (EF) nr. 850/2004 gennemfører i EU-lovgivningen de forpligtelser, der følger af Stockholmkonventionen om persistente miljøgifte (i det følgende benævnt »konventionen«), som godkendtes på Fællesskabets vegne ved Rådets afgørelse 2006/507/EF (2) og i protokollen til 1979-konventionen om grænseoverskridende luftforurening over store afstande angående persistente organiske miljøgifte (i det følgende benævnt »protokollen«), som blev godkendt på Fællesskabets vegne ved Rådets afgørelse 2004/259/EF (3).
(2)
På det fjerde møde i partskonferencen under konventionen den 4.-8. maj 2009 blev det besluttet at opføre chlordecon, hexabrombiphenyl og hexachlorcyclohexan, inkl. lindan, pentachlorbenzen, tetrabromdiphenylether, pentabromdiphenylether, hexabromdiphenylether og heptabromdiphenylether samt perfluoroctansulfonsyre og derivater heraf (i det følgende benævnt »PFOS«) i bilagene til konventionen.
(3)
På baggrund af betænkeligheder om, hvorvidt de videnskabelige oplysninger om mængder og koncentrationer af de persistente organiske miljøgifte brombiphenylethere og PFOS i artikler og affald var fuldstændige og repræsentative, blev disse stoffer midlertidigt opført i bilag IV og V til forordning (EF) nr. 850/2004 uden angivelse af de maksimale koncentrationsgrænser.
(4)
Der er nu foretaget en vurdering af supplerende videnskabelige data om mængder og koncentrationer af de persistente organiske miljøgifte brombiphenylethere og PFOS i artikler og affald. Det er derfor nødvendigt at fastlægge maksimale koncentrationsgrænser for disse persistente organiske miljøgifte hurtigst muligt for at sikre ensartet anvendelse af forordning (EF) nr. 850/2004 og undgå, at disse stoffer fortsat slipper ud i miljøet.
(5)
På den 27. samling den 14.-18. december 2009 besluttede protokollens forvaltningsorgan at tilføje hexachlorbutadien, polychlorerede naphthalener og korte chlorparaffiner til protokollen.
(6)
På den femte samling den 25.-29. april 2011 blev partskonferencen under konventionen enig om at tilføje endosulfan til listen over persistente miljøgifte, der med nogle undtagelser skal afvikles på verdensplan.
(7)
På baggrund af de beslutninger, der er blevet taget af protokollens forvaltningsorgan og på konferencen for parterne i konventionen, er det nødvendigt at opdatere bilag IV og V til forordning (EF) nr. 850/2004, således at disse stoffer opføres deri.
(8)
Forordning (EF) nr. 850/2004 bør derfor ændres i overensstemmelse hermed.
(9)
For at give virksomheder og kompetente myndigheder tilstrækkelig tid til at tilpasse sig til de nye krav bør denne forordning anvendes fra den 18. juni 2015.
(10)
Foranstaltningerne i denne forordning er i overensstemmelse med udtalelsen fra det udvalg, der er nedsat ved artikel 39 i Europa-Parlamentets og Rådets direktiv 2008/98/EF (4) -
VEDTAGET DENNE FORORDNING:
Artikel 1
I forordning (EF) nr. 850/2004 foretages følgende ændringer:
1)
Bilag IV erstattes af teksten i bilag I til nærværende forordning.
2)
Bilag V ændres i overensstemmelse med bilag II til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra 18. juni 2015.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. december 2014.

Labels: 3
1
20